અમદાવાદ નજીકના ધોલેરા વિસ્તારની જમીન ખેતી માટે ફળદ્રુપ મનાય છે. આ વિસ્તારના ભાલિયા ઘઉં તેની રતાશને કારણે અન્ય પ્રદેશના ઘઉં કરતાં પ્રખ્યાત છે. જોકે પાણીના અભાવે અહીં માત્ર એક જ સિઝનનો પાક લઈ શકાય છે. જો નર્મદા આધારિત સિંચાઈ ઉપલબ્ધ બને તો અન્ય પાક પણ લઈ શકાય. આ વિસ્તારના હેબતપુર ગામના ખેડૂત ફુલજીભાઈ બાવળિયારી કહે છે, “પિયતની સુવિધા મળે તો આ વિસ્તારમાં બાગાયતી અને રોકડિયા પાકની સમૃદ્ધ ખેતી કરી શકાય.”